b'\n_START_ARTICLE_\nPerlit\xc4\x83\n_START_PARAGRAPH_\nPerlita este un amestec mecanic de ferit\xc4\x83 \xc8\x99i cementit\xc4\x83 secundar\xc4\x83 (Fe\xe2\x82\x83C) \xe2\x80\x94 denumit eutectoid \xe2\x80\x94 \xc8\x99i se noteaz\xc4\x83 cu P. Ea se formeaz\xc4\x83 la r\xc4\x83cirea o\xc8\x9belurilor din faza austenitei \xc8\x99i sub temperatura de 727 C. Are o structur\xc4\x83 lamelar\xc4\x83 sau globular\xc4\x83. Exist\xc4\x83 posibilitatea de transformare a structurii lamelare \xc3\xaen structur\xc4\x83 globular\xc4\x83 (cu mai bun\xc4\x83 comportare la a\xc8\x99chiere \xc8\x99i la deformare) prin tratament termic de recoacere de globularizare._NEWLINE_Perlita se ob\xc8\x9bine la atingerea concentra\xc8\x9biei eutectoide de carbon \xe2\x80\x94 concentra\xc8\x9bia la care austenita atinge temperatura minim\xc4\x83. Toate o\xc8\x9belurile carbon sunt \xe2\x80\x94 la temperatura ambiant\xc4\x83 \xe2\x80\x94 amestecuri mecanice ale perlitei cu ferit\xc4\x83 sau cementit\xc4\x83. Aliajele cu concentra\xc8\x9bia carbonului \xc3\xaentre punctele O \xc8\x99i S sunt denumite generic hipoeutectoide, \xc3\xaen timp ce aliajele cu concentra\xc8\x9bii ale carbonului la dreapta punctului S sunt denumite hipereutectoide.\n_START_SECTION_\nPropriet\xc4\x83\xc8\x9bi\n_START_PARAGRAPH_\n\xc3\x8en stare de echilibru, perlita se prezint\xc4\x83 sub forma unor lamele alternative de ferit\xc4\x83 \xc8\x99i cementit\xc4\x83, al c\xc4\x83rei grad de dispersie influen\xc8\x9beaz\xc4\x83 propriet\xc4\x83\xc8\x9bile. Astfel valorile pentru propriet\xc4\x83\xc8\x9bile mecanice se situeaz\xc4\x83 \xc3\xaentre limitele: Rm = 80-100 daN/mm2, HB = 185-250daN/mm2, A=7-16%, Z=20-35%.'